Boganmeldelse af sogne- og hospitalspræst Karsten Flemming Thomsen:

**Brønshøj-prædikener!**

For de af os der kender Niels Brønnum og indimellem indfandt os under hans prædikestol, var det et chok at opleve hvordan han forsvandt fra dag til anden.

Det virkede ikke rigtigt på os, at en så livsglad og livsklog mand - med sin helt egen umiskendelige personlige stil – også i sine prædikener – så pludseligt holdt op med at arbejde som præst i Brønshøj.

Det skyldtes naturligvis faktorer som Niels Brønnum ikke selv var herre over - sygdom er hver mands herre, som man siger - og ikke en ulyst til at arbejde som præst i Brønshøj. Snarere tvært i mod. For Niels havde meget på hjerte.

Nu får vi chancen for at lægge øre til Niels’ prædikener igen: I en lille og uprætentiøs bog ”Brønshøjprædikener” er der samlet en række, helt nøjagtigt 21, af Niels Brønnums prædikener. Og det er en svir at lægge øre til Brønnum. Undertegnede læste dem på en aften - og læste dem så igen, for nogle af prædikernes vedkommende.

Prædikenerne fremstår letforståelige og afvekslende, skrevet i den stil som Niels gennem årene havde tilegnet sig: Her er sproglig dynamik og fornøjelig ordekvilibrisme, her er gode historier og underfundige bemærkninger, altsammen krydret med en god portion menneskekundskab og livsvisdom.

Men her er fremfor alt en teologi, jeg mest af alt har lyst til at betegne som ”gammel-grundtvigsk”. Og hvad er så det?

Jo, det kommer jeg til: I tilfældet Niels Brønnum synes jeg nemlig, at prædikantens respekt for sine tilhørere er fremtrædende og fortjener en særlig opmærksomhed.

Det er for Niels altid et fælles anliggende mellem præst og menighed, det at skulle dele sine livserfaringer - og vel at mærke på lige fod med hinanden. For så at lade det spejle i tekstgrundlaget den pågældende søndag.

Således opstår der i de bedste af Brønnums prædikener en samklang mellem det erfarede liv og den Kristuserfaring – eller Gudsrige-erfaring, for nu at blive i en kirkelig sprogbrug, kald det hvad man vil – som evangelierne lægger frem for os gennem kirkeåret.

Og her er det så, at det gammel-grundtvigske efter min mening kommer ind: For det er alt sammen tilsat en lillebitte knivspids af pietisme (læs fx prædikenen med overskriften ”Faret Vild”, side 70–74) og gammeldags gudsfrygt (fx ”Du er Manden”, side 97-104).

Niels Brønnums personlige historik fornægter sig nemlig ikke. Han er ud af en familie af stærke personligheder, bl.a. var der en missionærpioner imellem forfædrene.

Og teologiens hjertesprog hang for ham tæt sammen med hans hjertesag: symbiosen mellem levet liv og kristentro.

På trods af den uprætentiøse fremtoning og det lille omfang i sider, er det ikke desto mindre en berigende bog at læse og et efterfølgelsesværdigt eksempel på hverdagsteologi med bredt vingefang.

Vel at mærke uden at det af den grund bliver uforståeligt selvsmagende eller selvhøjtideligt.

Efter min mening er Niels Brønnum nok værd at gæste – også i denne sammenhæng.

Bogen kan købes fra 1.september og mon ikke man også kan købe et eksemplar søndag d.23.11. når der kl. 15 er lejlighed til at komme til udgivelsesarrangement i Brønshøj Sognecenter.

Fakta om bogen: Brønshøjprædikener

Sider: 146

Pris: kr. 150,-

ISBN: 978 87 7003 713 6

Udkommer: 1. september 2014

Forlag: Aros